Ажьырныҳәа аԥсуаа рҿы адунеи ашьақәгылара иадырҳәалоит, ажәытә мзар ала иара Ашықәс ҿыц иақәшәоит. Аԥсны ари ҳәынҭқарратә ныҳәоуп, убри азын иԥсшьара мшны иԥхьаӡоуп. Ари амш азы ажьира змоу аҭаацәарақәа аныҳәара мҩаԥыргоит.
Ари аныҳәа еиҳарак имҩаԥыргоит ажьырныҳәа 13 ауха. Аха иҟоуп ҭаацәарақәак егьырҭ амшқәа рзы имҩаԥызго, ҿырԥштәыс иаагап Гәдоуҭа араион Оҭҳара ақыҭан инхо Папцаа рҭаацәара, урҭ аныҳәа мҩаԥыргоит ашәахьа ма аԥшьаша ажьырныҳәа 13 ашьҭахь.
Ҭаацәацыԥхьаӡа ари аныҳәа рхатәы ҷыдарақәа амоуп. Зҽызымԥсахуа акызаҵәык ауп — амра анҭашәалак ажьирахь анеира азин змоу рҽеидкыланы аныҳәара ицоит.